panahon nito at sikapin sa pamamagitan nito na mapalapit sa Iyo. Ang mga araw at ang mga buwan ng taon ay nagwakas sa Pag-aayuno, tulad rin ng pagsimula ng unang buwan sa Iyong Pangalan, Bahá, nang sa ganoon ang lahat ay sumaksi na Ikaw ang Simula at ang Wakas, ang Hayag at ang Natatago, at nang makatiyak nang maigi na ang kaluwalhatian ng lahat ng pangalan ay ipinagkaloob lamang sa pamamagitan ng luwalhati ng Iyong Kapakanan at ng salitang ipinaliwanag ng Iyong kalooban at ipinahayag sa pamamagitan ng Iyong layunin. Itinalaga Mo na ang buwan na ito ay maging alaala at karangalan mula sa Iyo, at isang palatandaan ng Iyong pagsama sa kanila, nang hindi nila malimutan ang Iyong karingalan at ang Iyong kamahalan, ang Iyong paghahari at ang Iyong kaluwalhatian, at magkaroon ng mahusay na katiyakan na mula sa panahong nakabaon na sa limot Ikaw ay laging naging at laging magiging ang Pinuno sa buong sangnilikha. Walang anumang nilikha sa mga kalangitan o sa daigdig ang makapipigil sa Iyo sa Iyong pamamahala, ni hindi magagawa ng sinuman sa mga kaharian ng Rebelasyon at sangnilikha na pigilan Ka sa pagtutupad ng Iyong layunin. Isinasamo ko sa Iyo, O aking Diyos, sa Iyong pangalan na sa pamamagitan nito ang lahat ng mga kaanak ng daigdig ay tumangis, maliban lamang sa mga pinangalagaan Mo sa pamamagitan ng Iyong di- nagkakamaling pangangalaga at sumilong sa ilalim ng lilim ng Iyong nangingibabaw na habag, na gawain kaming napakatibay sa Iyong Kapakanan at matatag sa Iyong pag-ibig, na kung ang Iyong mga tagapaglingkod ay babangon laban sa Iyo at ang Iyong mga tao ay tatalikod sa Iyo, at walang mananatili sa lupa upang tumawag sa Iyong pangalan o magbaling ng kanyang mukha tungo sa santuwaryo ng pakikipag-niig sa Iyo at sa Kaaba ng Iyong kabanalan, ako ay babangon pa rin nang nag-iisa at walang kasama upang pagtagumpayin ang Iyong Kapakanan, upang dakilain ang Iyong salita, upang ipahayag ang Iyong paghahari, at upang ipagdiwang ang papuri sa Iyong kapita-pitagang Sarili. At ito, O aking Panginoon, ay kahit pa sa bawa't pagkakataon na sinisikap kong dakilain Ka sa pamamagitan ng anumang pangalan, ako ay napupuno ng kalituhan, sapagka' t ganap na nababatid ko na ang lahat ng Iyong dakilang katangian at lahat ng napakahusay na mga pangalan na iniuugnay ko sa Iyo at sa pamamagitan ng mga ito ay sumasamo ako sa Iyo sa Iyong banal na kinaroroonan, ay naglalarawan ng walang iba maliban sa sukat ng aking sariling pang-unawa, yamang sa tuwing ipinapalagay ko na ang isang pangalan ay kapuri-puri, iniuugnay ko ito sa Iyo. Hindi masukat ang kataasan ng Iyong tunay na kalagayan kaysa sa paglalarawan o kaalaman ng sinuman maliban sa Iyo, at di-saklaw ng pagluluwalhati ng Iyong mga nilalang at ng papuri ng Iyong mga tagapaglingkod sa kanilang mga pagsisikap na makapanhik sa Iyo. Ang anumang lumitaw mula sa Iyong mga tagapaglingkod ay natatakdaan ng mga hangganan ng kanilang mga sarili at ay nilikha ng kanilang sariling walang kabuluhang mga haka-haka at mga gunita. Sayang, sayang, O Minamahal, dahil sa kawalan ng kakayahang purihin Ka nang nararapat at sa aking mga pagkukulang sa Iyong mga araw! Kung pupurihin Kita, O aking Diyos, bilang Siya na nakababatid ng lahat ng bagay, agad kong nauunawaan na kung tuturo Ka sa isang piping bato sa pamamagitan ng isang daliri ng Iyong kalooban, mapagagawa Mo dito na ilahad ang kaalaman ng lahat ng nakaraan at ng lahat ng darating na panahon; at kung dadakilain Kita bilang ang Makapangyarihan sa Lahat, nakikita kong ang isang salita na nagbubuhat sa bibig ng Iyong layunin ay sapat upang mangisay ang mga langit at lupa. Ang Iyong kaluwalhatian ay sumasaksi sa akin, O Minamahal ng lahat ng nakakikilala sa Iyo, na kung ang sinumang madunong ay magkulang sa pagtanggap ng kanyang kamangmangan sa harap ng mga paghahayag ng Iyong kaalaman, siya ay mabibilang sa pinakamangmang sa Iyong mga tao; at kung ang sinumang makapangyarihan ay hindi umamin sa kanyang kahinaan sa harap ng mga katibayan ng Iyong kapangyarihan, siya ay ituturing na pinakamahina at pinakapabaya sa Iyong mga nilalang. Yamang nalalaman at nakatitiyak ako na ito nga ay totoo, paano ko magagawang dakilain Ka o ilarawan at

Pahina 12